#### D ô v o d o v á s p r á v a

### A) Všeobecná časť

Dôvodom predloženia návrhu zákona, ktorým sa mení a dopĺňa zákon č. zákon o priestupkoch - zákon č. 372/1990 Zb. z 28. augusta 1990 je predovšetkým potreba riešiť naliehavý spoločenský problém rastu drobnej kriminality vo forme krádeží a jeho zosúladenie so zákonom č.300/2005 Z.z. Trestný zákon v znení neskorších predpisov z 20. mája 2005.

Návrh zákona je v súlade s Ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona nebude mať negatívny dopad na štátny rozpočet ani rozpočty samosprávnych krajov, miest a obcí. Keďže však prispeje k posilneniu vymožiteľnosti práva, je možné predpokladať pozitívny vplyv na obyvateľstvo vo forme posilnenia viery v spravodlivosť a ochrany majetku zo strany štátu.

### B) Osobitná časť

**K Čl. I.**

Bod 1

Návrh znižuje hranicu zodpovednosti za priestupok **z pätnásť na štrnásť rokov**. Dôvodom nutnosti posilňovania represívnych nástrojov a posilňovania odstrašujúceho účinku sankcií je **predovšetkým skutočnosť, že trestná zodpovednosť fyzickej osoby je v trestnom zákone stanovená vekovou hranicou štrnásť rokov a v priestupkovom zákone pätnásť rokov, čím je vytvorené zákonná medzera, ktorá spôsobuje beztrestnosť páchateľa skutku, ktorý orgány činné v trestnom konaní vyhodnotia ako priestupok, ako aj potreba** zvýšiť ochranu **poškodených**, ktorý sú často krát **postihnutí** **nielen o peňažne či nepeňažne hodnoty**, ale taktiež utrpia duševnú traumu spôsobenú protiprávnym konaním páchateľa priestupku a hlavne pocit bezmocnosti, keďže páchateľ nebude **pre zákonnú prekážku** nikdy potrestaný. V tomto zmysle má návrh novelizácie zákona zabezpečiť to, že legislatíva bude myslieť predovšetkým na obete drobných krádeží.

Body 2 až 4

V súvislosti so znížením hranice zodpovednosti za priestupok z pätnásť na štrnásť rokov sa upravuje zníženie hranice aj v osobitných ustanoveniach o mladistvých a ustanoveniach týkajúcich sa odloženia veci a zastavenia konania.

**K Čl. II.**

Navrhuje sa, aby zákon nadobudol účinnosť dňom 1. marca 2010.